google/wiki40b huggingface dataset:
שולמית כצנלסון

שולמית כצנלסון (אוגוסט 1919 – 6 באוגוסט 1999) הייתה מחנכת ישראלית, מייסדת ומנהלת אולפן עקיבא, כלת פרס ישראל למפעל חיים בחינוך (1986) ומועמדת לפרס נובל לשלום.

ביוגרפיה

שולמית כצנלסון, בתם של בת שבע (אשת ציבור וחברת הכנסת) וראובן כצנלסון (ממניחי היסוד לרפואה הציבורית ולעבודה הסוציאלית בארץ), נולדה ב-1919 בז'נבה שבשווייץ, שם שהו הוריה באותה עת לצורך לימודיהם, ובהיותה בת שנתיים חזרו עמה ארצה והתיישבו בירושלים. אחיה הצעיר הוא שמואל תמיר, שר המשפטים לשעבר, ובין דודיה ודודותיה מצויים אברהם קצנלסון, מחותמי מגילת העצמאות, יוסף כצנלסון, ממנהיגי התנועה הרוויזיוניסטית וממקימי האצ"ל, ורחל כצנלסון, אשת ציבור ואשתו של איש הציבור, הסופר וההיסטוריון נשיא המדינה זלמן שזר.
בסיום לימודיה בגימנסיה רחביה בירושלים למדה כצנלסון בבית הספר לעבודה סוציאלית ולמדה לימודי תואר שני בחינוך באוניברסיטת מישיגן ובמרכז הבינלאומי הקווייקרי שליד פילדלפיה. לאחר סיום לימודיה החלה בעבודה כמורה בכפר הנוער מאיר שפיה ומאוחר יותר בבית הספר היסודי "לדוגמה" בתל אביב.
במהלך שנות ה-40 הייתה בין חברי האצ"ל.
בשנת 1951 הקימה כצנלסון את אחד האולפנים הראשונים בישראל, אולפן עקיבא בנהריה. היא עברה מאוחר יותר לנתניה והעבירה את האולפן לשם. 
האולפן קלט אליו עולים חדשים לצד תושבים ותיקים, תיירים שביקשו ללמוד עברית וערבים. לימוד השפה העברית לווה בשיעורי מורשת וידיעת הארץ, ולאחר מלחמת ששת הימים הוצע לצידה גם לימוד השפה הערבית. באולפן הוכשרו בשפה הערבית, בין היתר, מורות חיילות וצוערי המכללה לביטחון לאומי. בעקבות פועלה זה מונתה כצנלסון לוועדה הבין-דתית שבמסגרת משרד החינוך. כצנלסון עמדה בראש  האולפן עד פרישתה לגמלאות עקב בריאות לקויה בשנת 1996.
כצנלסון הייתה לנציגת משרד החינוך והבונדס בכינוסים בינלאומיים וטיפחה באופן רשמי את הקשר עם קהילת המקויה ביפן. בשנת 1972 השתתפה בכינוס אונסק"ו, ובשנת 1996 הוזמנה לקונגרס האמריקאי.
בעקבות פרישתה מניהול אולפן עקיבא ב-1996 המשיך אפרים לפיד, מתלמידי כיתתה הראשונה, בתפקיד זה.
פעילותה להחייאת והנחלת השפה העברית לצד טיפוח פלורליזם תרבותי ודו-קיום זכו להוקרה בקבלתה את פרס ישראל למפעל חיים בחינוך (1986), פרס יושב ראש הכנסת לאיכות חיים (1983), פרס התנועה למען ארץ ישראל טובה (1988), פרס מסדר "בני ברית" (1988) ותואר ידידת העיר נתניה (1985).
שולמית כצנלסון נפטרה בביתה בנתניה ונטמנה בבית הקברות סנהדריה שבירושלים.
Lady Croissant

רקע והפקה

האלבום הופק על ידי דן קארי, שכתב איתה ביחד את להיטה "Breathe Me", שנכלל באלבום האולפן השלישי שלה, Colour the Small One. כמו כן, בהופעה עצמה שרה סיה שירים של הלהקה זירו 7, בה הייתה חברה.
אלבום ההופעה יצא קודם באוסטרליה וארצות הברית, וחודש לאחר מכן גם בבריטניה.
רחשי לב

רחשי לב היא מרכז תמיכה ארצי לילדים חולי סרטן בישראל. העמותה הוקמה על ידי ראובן גשייד.

הקמה ופעילות

רחשי לב הוקמה בשנת 1989, על מנת להקל את הסבל אותו חווים ילדים חולי סרטן ובני משפחותיהם, לחזק אותם בתקופת ההתמודדות עם מחלת הסרטן והטיפולים הכרוכים בה, ולשמח אותם בתקופת המחלה.
העמותה מפעילה מערך מתנדבים עבור ילדים חולי סרטן בכל רחבי הארץ. פעילות מיוחדת נעשית במחלקות האונקולוגיות בבית החולים שיבא-תל השומר ובית החולים דנה באיכילוב, אותה מלווים מתנדבי השירות הלאומי.
כנשיא העמותה מכהן פרופסור יהושע דור.

בית הילד

בשנת 2007 חנכה רחשי לב את 'בית הילד' במתחם בית החולים שיבא בתל השומר, בצמוד לבית החולים 'ספרא' לילדים. 'בית הילד' הוא מלונית עבור הילדים והמשפחות, ובה מגוון שירותים והפעלות מיוחדות, לרווחת השוהים תקופות ממושכות בבית החולים.
כמו כן מקיימת עמותת רחשי לב מלונית לשבתות הנקראת פרויקט אוהל שרה. 
במסגרת העמותה פועלת מחלקה להשאלת ציוד רפואי ושיקומי לילדים חולי סרטן, הן בתקופת האשפוז והן לאחר השחרור הביתה. לרשות העמותה עומד אמבולנס ייחודי, המסייע לילדים חולי סרטן להגיע לבית החולים ומחזיר אותם הביתה אחרי הבדיקות והטיפולים.
כמו כן הוקם האגף לילד המיוחד, עבור ילדים בעלי צרכים מיוחדים הסובלים מפיגור שכלי, אוטיזם ותסמונת דאון, הנמצאים תחת השגחה של אנשי מקצוע בסופי שבוע ובחגים. האגף עוסק בשילובם בפעילויות עם ילדים בריאים, לרווחת המשפחות המתמודדות איתם במהלך כל ימות השנה.
אלי מחפוד

קריירה

מחפוד גדל בעיר פתח תקווה בשכונת שערייה. הוא החל את הקריירה שלו בגיל 9 בקבוצות הילדים והנוער של הפועל פתח תקווה, עד שהועלה לקבוצה הבוגרת של המועדון. ב-8 בדצמבר 1979 ערך את הופעת הבכורה שלו, במשחק מול הפועל יהוד. בקבוצה הבוגרת הוא שיחק כקשר בין השנים 1979–1993. בסך הכול הופיע מחפוד במדי הפועל פתח תקווה ב-362 משחקים בכל המסגרות. בעונת 1991/1992 הפועל פתח תקווה זכתה בגביע המדינה בכדורגל בזמן שמחפוד היה קפטן הקבוצה, ואף הבקיע את שער היתרון הראשון (1:3 מול מכבי תל אביב). בסך הכל רשם במהלך הקריירה 364 הופעות בכל המסגרות במדי הפועל פתח תקווה, וכבש 21 שערים.
לאחר פרישתו ממשחק פעיל החל לכהן בתפקידים שונים בקבוצת נעוריו, עד שמונה למנהל מקצועי של מחלקת הנוער. בשנת 2004 הורשע מחפוד בהעלמת מס ונידון לתשעה חודשי מאסר. לאחר תום הפרשה הוא המשיך לכהן כמנהל מחלקת הנוער של הפועל פתח תקווה, ובעונת 2007/2008 מונה למאמן קבוצת הבוגרים ששיחקה בליגה הלאומית. מחפוד הצליח לעלות עם הקבוצה לליגת העל בסיום אותה עונה.
ב-2009 פוטר מהפועל פתח תקווה ומונה למאמן מכבי אחי נצרת מחפוד העלה את מכבי אחי נצרת לליגת העל לאחר ניצחון כפול נגד הכח עמידר רמת גן בפלייאוף העלייה לליגת העל בסיום עונת 2008/2009. מספר חודשים לאחר מכן פוטר דני ניראון מתפקידו בהפועל פתח תקווה ובמקומו חזר אלי מחפוד לאמן את הקבוצה. ב-16 באוקטובר פוטר מחפוד מתפקידו כמאמן הפועל פתח תקווה. מאוחר יותר בעונת 2010/2011 הוא חתם בהפועל אשקלון. בעונת 2011/2012 סיימה קבוצתו של מחפוד, הפועל אשקלון, בפלייאוף האמצעי של הליגה הלאומית.
ב-14 ביוני 2012 מונה מחפוד לקדנציה נוספת כמאמנה של הפועל פתח תקווה, לאחר שירדה לליגה הלאומית. ב-19 בינואר 2013 פוטר מתפקידו, לאחר הפסד 2:0 בדרבי מול מכבי פתח תקווה.
בינואר 2015 מונה מחפוד למאמן מכבי יפו מליגה א'. בינואר 2016 מונה מחפוד למאמן הפועל ירושלים במטרה להשאירם בליגה הלאומית ובתום עונת 2015/2016 הצליח מחפוד לעמוד במשימה.
באוקטובר 2016 מונה למאמנה של מכבי שעריים. לאחר חודש ב-22 בנובמבר פוטר מתפקידו.
הבית של רייבן

עלילה

שתי החברות הכי טובות רייבן וצ'לסי הן אימהות גרושות שהחליטו לגדל את ילדיהן בדירה משותפת בשיקגו. לרייבן זוג תאומים: בוקר וניה ולצ'לסי בן יחיד: לוי. השכנה טס מבקרת אותם כמעט בכל עת ומתנהגת כמו בבית. בנה של רייבן, בוקר, מגלה כי יש לו יכולת לראיית חזיונות כמו לאימו. החזיונות של רייבן ושל בוקר מסבכים או מסייעים להם ולחבריהם.

הפקה

8 שנים לאחר סיום הסדרה "כל כך רייבן", התחילו להתפתח שמועות על ספין אוף שני לסדרה. ב-14 באוגוסט 2015 התרחש איחוד בין רייבן סימון לשחקנים האחרים מהסדרה בתוכנית האירוח "The View", שם הם שוחחו על הסדרה והזמנים הקודמים. טקיה קריסטל קיימה ורונדל שרידן לא נכחו אך אוזכרו באופן מיוחד על ידי רייבן בעצמה.
הסדרה הוכרזה ב-27 באוקטובר 2016, וקיבלה את שמה הרשמי "הבית של רייבן" ב-4 באפריל 2017. ב-14 בנובמבר 2016 הוכרז כי אנליס ואן דר פול תחזור לגלם את דמותה של צ'לסי. המפיקים בפועל ג'ד אלינוף וסקוט ת'ומס עוסקים גם בהנהלת הסדרה והכתיבה הראשית. רייבן סימון עוסקת גם בכתיבת הסדרה ואף משמשת כמפיקה בפועל. הסדרה מצולמת ב-Hollywood Center Studios.
ב-10 באוקטובר 2017 הסדרה חודשה לעונה שנייה, הצילומים החלו בנובמבר 2017. החל מהעונה השנייה, דווה סייבל ומייקל פלדמן מחליפים את ג'ד אלינו וסקוט ת'ומס בהנהלת הסדרה. העונה עלתה ב-25 ביוני 2018 וב-6 בספטמבר 2018 בישראל.
דארל גריפית'

קריירת מכללות

גריפית' נולד וגדל בעיר לואיוויל שבקנטקי, ובין השנים 1976–1980 למד באוניברסיטת לואיוויל. ב-4 עונותיו בקבוצת הכדורסל של האוניברסיטה קלע גריפית' 18.5 נקודות בממוצע למשחק, ובעונתו האחרונה הוביל אותה לזכייתה הראשונה אי פעם בטורניר אליפות המכללות. לאורך אותה עונה קלע 22.9 נקודות למשחק, ובמשחק הגמר מול אוניברסיטת קליפורניה בלוס אנג'לס ("UCLA") הוביל את קלעי קבוצתו עם 23 נקודות. בסיום העונה זכה גריפית' בפרס ג'ון אר. וודן המוענק לשחקן המכללות המצטיין בליגת המכללות כולה. בעת סיום לימודיו היה הקלע המוביל בתולדות קבוצת לואיוויל, עם 2,333 נקודות בסך הכול.

קריירת משחק ב-NBA

בדראפט ה-NBA ‏1980 נלקח גריפית' על ידי יוטה ג'אז בבחירה השנייה, אחרי ג'ו בארי קארול שנלקח ראשון. בעונתו הראשונה ב-NBA קלע 20.6 נקודות בממוצע למשחק, ובסיומה זכה בתואר רוקי העונה. ב-4 העונות הבאות המשיך להציג יכולת טובה עם ממוצע כולל של 21.1 נקודות למשחק, ולצד הסמול פורוורד אדריאן דאנטלי הרכיב את אחד מצמדי הסקוררים הבולטים בליגה. בעונת 1983/1984 הוביל גריפית' את כל שחקני ה-NBA באחוזי קליעה ל-3 נקודות עם 36.1%, וכן קבע שיא NBA למספר שלשות בעונה, עם 91. בסיום אותה עונה העפילה יוטה לפלייאוף ה-NBA לראשונה בתולדותיה, ואף העפילה לחצי גמר המזרח לאחר שגברה על דנוור נאגטס (3–2) בסיבוב הראשון. בעונת 1984/1985 קלע שיא קריירה של 22.6 נקודות בממוצע למשחק, ושיפר את שיא ה-NBA שקבע בעונה הקודמת כאשר קלע 92 שלשות. במהלך אותה עונה עקף את ג'ו האסט כשחקן בעל מספר השלשות הרב ביותר בתולדות ה-NBA, אך כבר במהלך העונה העוקבת איבד תואר זה ללארי בירד.
בשנת 1986 סבל גריפית' משבר מאמץ בכף רגלו, ונאלץ להחמיץ את כל עונת 1986/1987. עד שחזר לשחק, בעונה העוקבת, עזב דאנטלי את הקבוצה, וצמד הצעירים קארל מלון וג'ון סטוקטון הפכו לשחקנים המובילים של הג'אז. ב-5 העונות הבאות שימש גריפית' בעיקר כשחקן ספסל, ותפקידו בקבוצה הלך ופחת עד פרישתו ממשחק בסיום עונת 1990/1991. בעת פרישתו ניצב במקום הראשון בתולדות הג'אז במספר משחקים (765) ובשלשות (530), ושלישי בנקודות (12,391) ובחטיפות (931).
ב-4 בדצמבר 1993 הפרישה יוטה ג'אז את גופייתו, עם המספר "35".
וגה

תכונות

וגה הוא כוכב צעיר יחסית לשמש - גילו מוערך בפחות מחצי מיליארד שנים. זהו כוכב הסדרה הראשית מסוג ספקטרלי A0 V, צבעו לבן - כחלחל ועוצמת ההארה שלו היא פי 37 משל השמש. יחד עם סיריוס וארקטורוס, הוא בין הכוכבים הקורנים ביותר בסביבה הקרובה של מערכת השמש. 
וגה מסתובב סביב צירו במהירות גבוהה במיוחד - כ-274 ק"מ לשנייה. כתוצאה מכך קוטרו בקו המשווה גדול ב-23% מקוטרו בקטבים. בשל חוסר הסימטריה במבנה הכוכב, הטמפרטורה באזור הקטבים גבוהה יותר מאשר סביב קו המשווה ולכן גם עוצמת הקרינה הנפלטת מאזור הקטבים גדולה יותר מעוצמת ההארה סביב קו המשווה. וגה מפנה את אחד מקטביו לעבר כדור הארץ, ולו היה ציר הסיבוב שלו ניצב לקו הראיה אליו, הייתה עוצמת ההארה שלו קטנה בחצי.
וגה מתקרב למערכת השמש במהירות של כ-13.9 ק"מ לשנייה ובשל תהליך ההתפתחות שלו ככוכב הסדרה הראשית, עולה עוצמת ההארה שלו. כתוצאה מכך בעוד כ-210,000 שנים יהיה וגה הכוכב הבהיר ביותר בשמים.
לווגה יש הילה של אבק חם מסביבו, דבר העשוי לרמז על תהליך היווצרות של כוכבי לכת במרחק של כ-11 מיליארד ק"מ ממנו.

היסטוריה

12,000 שנים לפני הספירה הצביע ציר הסיבוב של כדור הארץ אל עבר וגה כך שווגה היה אז כוכב הציר הצפוני, אך בשל נקיפת ציר כדור הארץ מצביע כיום ציר הסיבוב אל הכוכב פולאריס. בעוד כ-12,000 שנים יחזור וגה להיות כוכב הציר הצפוני.
בשל בהירותו הבולטת, היה וגה מוכר ברוב התרבויות שמצפון לקו המשווה: בתרבות האינואיטית הוא נקרא "האשה הזקנה", אצל הפולינזים הצפוניים הוא נקרא "כוכב השנה" שכן מועד תחילת השנה נקבע על פיו. הכוכב היה מוכר גם באשור, שם נקרא "השופט השמימי", באכד, שם נקרא "חיי השמים" ובבבל, שם נקרא "שליח האור". במצרים העתיקה ובהודו הוא זוהה עם נשר ושמו בערבית היה "הנשר הצולל" (אנ-נאסר אל וואקי - النسر الواقع) והמילה "וואקי" שובשה לשמו הנוכחי. 
וגה היה הכוכב הראשון (חוץ מהשמש) שצולם כבר בשנת 1850 בשיטת דאגרוטיפ וכן הכוכב הראשון שבאורו התגלו קווי בליעה בשנת 1872.
טקס פרסי האקדמיה הבריטית לקולנוע ה-9

התסריט הבריטי הטוב ביותר

חביבי הנשים - ויליאם רוז
איביביו

האיביביו (באנגלית: Ibibio) היא קבוצה אתנית בדרום מזרח ניגריה. לקבוצה כנראה מוצא משותף עם הקבוצות האתניות אננג ואפיק. הכינוי איביביו מתייחס לעיתים לדוברי שפת האביביו.
משמעות המילים "איביו-איביו" היא 'קצר' אך אינה קשורה לגובהם של בני הקבוצה. באזורים רבים של האיביביו מדוברים ניבים שונים של שפתם.
על פי המסורת חיו האיביביו באותה מדינה בניגריה שבו חיו בני האננג, אורון, אקט, ושאר בני מחוז אוגוג'ה. לאחר מכן חולק אזור זה לשתי מדינות - מדינת אקווה איבום ומדינת נהר קרוס. 
מדינת אקווה איבום מורכבת מבני אננג, מבני האיביביו, ובני אקט ואורון.
מדינת נהר קרוס מורכבת מבני אפיק ובני מחוז אוגוג'ה. 
בני האיביביו הם רוב באקווה איבום ושולטים במדינה זו בתוך הרפובליקה. המנהל והממשל נחלק עם הקבוצות האתניות האחרות והמערכת הפוליטית במדינה מנוהלת באופן מסורתי - המנהיגים הפוליטיים נקבעים טרם הבחירות בדיון בין הקבוצות השונות. 
בעבר היה נהוג בקרב קבוצה זאת ואחרות להשאיר תאומים שהיו נולדים ביערות למות. מנהג זה נאסר על ידי מארי סלסור.

הגעת המיסיון הנוצרי לאיביביו

מיסיונרים ראשונים הגיעו לאביביו בתחילת המאה ה-19. הכומר סמואל ביל החל את עבודתו באיבנו. הוא הקים את כנסיית קואה איבו, שהתפרסה לאחר מכן למרכז ניגריה.
אחריו הגיעו גם הכנסייה הקתולית, הכנסייה המתודיסטית והכנסייה הפריסביטריאנית. כנסיות נוספות חדרו לאזור בחלקה השני של המאה ה-20.
ויקיפדיה (שיר)

רקע

השיר יצא כסינגל ב-28 במאי 2017 לאחר שבן ארי הוציא את אלבומו הראשון "איזון" וזכה להצלחה רבה. פרסומים בתקשורת הרבו להזכיר את הרקע ממנו הגיע, כזמר דתי שגדל בהתנחלות קרני שומרון.

תוכן השיר

מילות השיר הן מחאה כנגד סטריאוטיפים ודעות קדומות הקיימות בציבור כנגד קבוצות באוכלוסייה ועל חנן בן ארי עצמו. השיר מציג בתחילתו טענה, לפיה לאנשים נח יותר להיסחף אחרי הסטיגמות מאשר לחשוב "הכל כבר מסודר לנו במגירות בראש, ואנו לא נותנים למציאות לבלבל אותנו". בהמשך השיר יוצא הזמר כנגד הסתה וסגידה לרייטינג. הוא ממשיך ומתקומם נגד סטריאוטיפים בחברה, על כך ששמאלנים מתויגים כבוגדים, ערבים כמחבלים, חרדים כשודדים, והמתנחלים כאלו שרצחו את רבין. בנוסף הוא יוצא נגד תפיסה בציבור שכל תל אביב טבעונית וכל העיר נתיבות היא מסורתית עממית, וכן שהדתיים פרימיטיביים עם ציצית ודוחים את טענות דרווין (אבולוציה).
בפזמון החוזר מבקש הדובר השר שלא לכלוא אותו בשום כלוב ולא לסכם אותו בוויקיפדיה, כשהמשפט החוזר ונשנה בפזמון הוא: "אני הכל, אני לא כלום, אור אין סוף לבוש בגוף, אז אל תכלאוני בשום כלוב".
לאחר הפזמון החוזר מוסיף בן ארי כי מצידו אפשר לקרוא לו דון קישוט, ולשים על ראשו פרס וגיליוטינה בכיכר. עוד הוא מוסיף כי זמן השדים עבר והגיע הזמן לומר למלך שהוא עירום. הוא ממשיך ומתלונן על התפיסה שנוצרה כלפיו ומבקש מהקהל למחוק כל מה שידע עליו עד היום, וכי הוא לא מתנחל, לא נציג של אלוהים, הוא לא דוס שמדיר נשים ולא מהווה גשר בין המגזרים. ומצהיר שהוא רוצה שישרפו המגזרים והדיעות הקדומות כדי שלכל אדם יהיה סיכוי.  בחלק זה ניתנות דוגמאות נוספות לתפיסה סטריאוטיפית: כל המזרחיים מקופחים והחילונים הם כופרים, כל הנשים מתאימות רק למטבח, הרוסים אוהבים את סטלין, מאחורי כל חבר כנסת יש קופת שרצים (שחיתות שלטונית). בסוף חלק זה משתמש הדובר ביסוד הומוריסטי מכליל הטוען שכל האתיופים רצים, ואלה שלא, שרים עם רייכל, ששילב בפרויקט שלו מוזיקאים, רובם יוצאי אתיופיה.
את השיר מסיים בן ארי בתקווה שעוד יבוא יום שבו לא יכלאוהו בשום כלוב.
מלבד השורה בשיר "אל תסכמו אותי בוויקיפדיה", השיר אינו מתייחס לאנציקלופדיה המקוונת ויקיפדיה העברית, אלא כמשל למקום בו מתייגים ומסכמים אחרים.

פרסום

השיר הגיע לכ-6.6 מיליון צפיות ביוטיוב נכון ליוני 2018. הוא הגיע למקום השני במצעד השירים העברי של גלגלצ ווואלה!, ולמקום השלישי במצעד השנתי של כאן ג', וכן זכה להשמעות רבות בתחנות הרדיו.

ביקורת

בן ארי ספג ביקורת בציבור הדתי על אמירתו בשיר "אני לא נציג של אלוהים". עוד ביקורת ספג השיר על חוסר אמירה חזקה באף נושא מתוך רצון שלא לפגוע בקבוצות שונות באוכלוסייה.
כאוס (מיתולוגיה)

כאוס (ביוונית: Χάος) במיתולוגיה היוונית - מקורו של כל הקיים, ממנו נוצרו האלים הראשונים וחלוקת העולם הראשונה. המקבילה לתוהו ובוהו שבספר בראשית ובמיתולוגיה הכנענית, התהום הראשוני.

במיתולוגיה הרומית

אובידיוס, בספרו מטמורפוזות מתחיל (שורות 5–31) בכאוס ובהתהוות היסודות ממנו. הכאוס אצל אובידיוס כבר אינו ריק, חלל, אלא, בדומה למסופר בספר בראשית - תוהו ובוהו. היסודות (עפר, אויר, מים, אש) קיימים בכאוס בעירבוביה 
ים ויבשה בטרם יהיו, לא נברא עוד רקיע; עוד בתבנית עירבוביה ללא־תואר רבץ כל הטבע...
...יחד שכנו יסודות של עפר, של אויר ושל מים...
...אור לא היה באויר - וצורה לא הייתה עוד לחומר...
— אובידיוס, מטמורפוזות ספר ראשון. תרגום שלמה דיקמן
הכאוס הוא מצב של מאבק תמידי בין ניגודים "חום נאבק עם קרה, הלחות נלחמה עם היובש, רב הקשה עם הרך וכבדים עם קלים לא השלימו". הכאוס בא לקיצו כאשר אל "שם קץ למדון ברקיע" והפריד בין היסודות על פי כובדם כך שה"אתר" הקל תופס את מקומו ברקיע עם גרמי השמים, מתחתיו האוויר והאדמה "נדחסה בכבדה והשפילה לשבת, מים נקוו מסביבה וחבקו בחיקם את הארץ"
סומפולנו

תולדות היישוב

היישוב נזכר לראשונה בשנת 1242, ובשנת 1477 הוענקו לו זכויות עיר. בחלוקת פולין בשנת 1793 נכללה העיירה בתחום פרוסיה, ובשנת 1815 נכללה בשטח פולין הקונגרסאית.
בשנת 1870 נטלו הרוסים את מעמדו העירוני של היישוב, וזה הושב לו בשנת 1973.

יהודי סומפולנו

יהודים ישבו בעיירה מהמאה ה-18. בין השנים 1823 ו-1862 הגבילו הרוסים את התיישבות היהודים בעיירה.
בין מלחמות העולם נמנו ביישוב כ-1,200 יהודים, כשליש מתושביו, והתקיימה בו פעילות של המפלגות הציוניות, של אגודת ישראל ושל הבונד.
בספטמבר 1939 נכבשה העיירה בידי הגרמנים, ואלו הטילו על יהודיה גזירות שונות, ובהן הגבלות תנועה, החרמת רכוש, חובת ענידת טלאי צהוב וגיוס לעבודות כפייה. 
בשנת 1940 רוכזו יהודי העיירה בגטו קטן שהוקם בה, ממנו נשלחו גברים יהודים למחנות עבודה באזור פוזנן. ב-2 בפברואר 1942 שולחו כל יושבי הגטו שבעיירה למחנה ההשמדה חלמנו.
חוף פנל

חוף פנל (באנגלית: Pennell Coast) הוא מקטע חוף באנטארקטיקה בין כף ויליאמס וכף אדייר. ממערבית לכף ויליאמס מצוי חוף אוטס, וממזרח לכף אדייר מצוי חוף בורכגרווינק.
השם "חוף פנל" מתאר גם את קו החוף עצמו, וגם את רכסי ההרים שמאחורי קו החוף. 
אזור החוף כולל גם את קרחון רניק (שאורכו 250 קילומטרים, והוא אחד הקרחונים הגדולים באנטארקטיקה), את הרי אנארי, ואת הקצוות של רכסי בוורס והרי האדמירליות. בשטח חוף פנל מספר רכסי הרים נוספים ובהם הרי פרייברג, והרי קונקורד, וכן את נווה רניק ואת נווה אוואנס.

מקור השם

שמו של החוף ניתן לו על ידי ועדת השמות האנטארקטית של ניו זילנד ב-1961, והוא נקרא על שם סגן הארי פנל, מהצי המלכותי הבריטי, מפקד ה"טרה נובה" - ספינת המחקר של משלחת טרה נובה, שחקרה את אנטארקטיקה בין השנים 1910-1913. פנל היה אוקיינוגרף (חוקר ימים) שחקר את ים רוס.
דינר כוויתי

היסטוריה

הדינר נכנס לראשונה לשימוש בשנת 1961 והחליף את רופי המפרץ הפרסי. בתחילה היה שער החליפין של הדינר שווה ללירה שטרלינג. בשנת 1990, במלחמת המפרץ, עם פלישת עיראק לכווית, החליף הדינר העיראקי את הדינר הכוויתי כהילך חוקי במדינה וכמות גדולה של שטרות דינר כוויתי נשדדו על ידי הפולשים העיראקים. לאחר שחרור כוויית הושב הדינר הכוויתי להיות הילך חוקי במדינה וסדרת שטרות חדשים הוכנסה למחזור, תוך ביטול ערכם של השטרות הישנים.

הצמדת ערך המטבע

בין ה-18 במרץ 1975 ל-4 בינואר 2003 הוצמד ערכו של הדינר הכוויתי לסל מטבעות. החל מ-5 בינואר 2003 ועד 20 במאי 2007 הדינר הכוויתי הוצמד לדולר אמריקאי בשער חליפין של 1 דולר = 0.29963 דינר עם שוליים של ±3.5%.‏. 
החל מ-16 ביוני 2007 הדינר הכוויתי הוצמד שוב לסל מטבעות.
RTVA

היסטוריה

שירות השידור הציבורי בנסיכות החל ב-26 באוקטובר 1989, לאחר שהוחלט להקים ארגון שידור ארצי. עקב ההחלטה הוקם OTRA, שהיה אחראי על השידורים הן ברדיו והן בטלוויזיה. ב-1995 החל לשדר ערוץ הטלוויזיה הראשון באנדורה. כל התוכן של RNA ו-ATV (גופי השידור האנדוריים) הופק בידי חברות עצמאיות עד שנת 1997 כאשר OTRA החל להפיק את כל התוכן שלו בכוחות עצמו. ב-13 באפריל 2000 הוחלף גוף השידור ב-RTVA .RTVA השתלטו על השידורים גם בטלוויזיה וגם ברדיו. הארגון היה חבר פעיל באיגוד השידור האירופי (EBU) מאז 2002 ולקח חלק בתחרויות האירוויזיון בשנים 2002-2004. בשנת 2012 פרשה RTVA מהאיחוד מסיבות כלכליות.
ארגון השידור צריך להתחרות בתחנות רדיו וטלוויזיה צרפתיות וספרדיות, שמהוות תחרות של ממש, שעשויות להפוך בקלות למובילות במדינה הקטנה.

ATV

ATV משדר מגוון רחב של תוכניות, כולל ספורט, מוזיקה, סרטים ותוכניות מגזין כמו גם תוכניות לילדים. תוכנית הדגל - החדשות - ATV Notices משודרת שלוש פעמים במהלך היום, עם מבזקים ב-13.45, 21.00 ובסמוך לסגירת השידורים. כמו כן משדר הערוץ גם שידור חי מהפרלמנט באנדורה. לרוב משדר ATV בין השעות 7.30 בבוקר ועד 23.45 בערב. לאחר סיום השידורים מוצגות שקופיות המציגות מידע על יום השידורים הבא.

RNA

תחנת הרדיו הלאומית של אנדורה משדרת בעיקר מוזיקה, למרות שגם משודרים מבזקים אחת לשעה. התחנה משדרת 24 שעות ביממה, 7 ימים בשבוע.

שידור באינטרנט

ATV ו-RNA משודרים בחינם באינטרנט באתר RTVA. לעיתים שידורי ATV מוחלפים בתבנית בדיקה בשל מגבלות זכויות יוצרים על כמה מהתוכניות.
נוסחת פנמן

נוסחת פנמן היא משוואה המתארת התאדות פוטנציאלית ממים או מקרקע. היא פותחה על ידי הווארד פנמן בשנת 1948. 
ההתאדות היא גורם קריטי המשפיע על משק המים. בתהליך האידוי נגרעים מים מהקרקע ומהצמחייה ולפיכך יש למלא את הגירעון באמצעות השקיה. 
הנוסחה מבוססת על שיקולים של שימור אנרגיה ובנוסף מכניסה אלמנטים של מוליכות אוויר - שלא קיימים בחישוב על פי נוסחת יחס בואן.
הנוסחה:
כאשר:
בהצבת יחידות MKS מתקבלת ההתאדות ביחידות של ק"ג למטר בריבוע לשנייה.
ורקינגטוריקס

קורות חייו

מקור רוב הידוע על קורות חייו נמצא בספריו של יוליוס קיסר מלחמת גאליה, בהקשר למרד שהנהיג.
ורקינגטוריקס היה בן לשבט הארוורנים (Arverni) הגאלי ששכן במרכז צרפת של היום. אביו, קלטיליוס (Celtillus), שהיה ראש השבט, הוצא להורג בידי בני עמו בעקבות ניסיון לכפות את שליטתו על שאר השבטים הגאליים. 
באותה תקופה שלטה רומא באופן ישיר על הפרובינקיה גליה נארבונסיס (דרום צרפת של ימינו). בשנת 58 לפנה"ס קיבל יוליוס קיסר את נציבות פרובינציה זו, והחל במסע כיבוש של שאר גאליה. עד מהרה הייתה כל גאליה בשליטה רומית וקיסר אף פלש לגרמניה ולאי הבריטי. מרידות של מספר שבטים גאלים (שפעלו כל אחד באופן עצמאי) דוכאו בקלות על ידי הרומאים, תוך ניצול חוסר שיתוף הפעולה בין השבטים הגאלים השונים. 
בחורף 52/3 לפנה"ס, בשעה שקיסר שהה ברומא, החלה מרידה נוספת של שבט הקארנוטים (Carnuti). ורקינגטוריקס ניסה לעורר את הכפופים אליו להצטרף למרד, אך הוא ותומכיו גורשו מהעיר גרגוביה (Gergovia) בידי דודו ושאר אצילי העיר שלא רצו להסתכן בהרפתקה מעין זו. ורקינגטוריקס לא אמר נואש – לאחר הגירוש הוא גייס צבא באזורי הכפר והשתלט על גרגוביה, שם הוכרז כמלך בידי תומכיו. לאחר ניצחון זה, ורקינגטוריקס שלח שליחים אל שבטים גאליים אחרים וצירף רבים מהם לשירותו. הוא הטיל את מרותו על השבטים שהצטרפו אליו, ארגן אותם ואף טבע מטבעות כמלך לכל דבר.
לאחר מספר הפסדים בקרבות נגד הרומאים, החלו ורקינגטוריקס והגאלים לנקוט באסטרטגיה של לוחמת גרילה ואדמה חרוכה. אסטרגיה זו אכן נחלה הצלחה והסבה קשיים לרומאים. ורקינגטוריקס נחל ניצחון משמעותי נגד הרומאים בקרב על גרגוביה (ספטמבר 52 לפנה"ס). בקרב זה תקפו הגאלים את הכוחות הרומאים הצרים על העיר גרגוביה ואילצו אותם להסיר את המצור. אולם הגאלים ספגו אבידות כבדות במרדף אחרי הרומאים הנסוגים. עקב כך נאלץ ורקינגטוריקס לסגת ולהתבצר באלסיה (Alesia).
קיסר הטיל מצור על אלסיה במטרה להרעיב את העיר. במבצע הנדסי מרשים, בנו הרומאים שתי חומות סביב לעיר – חומה פנימית כדי לסכל ניסיונות פריצה של הנצורים וחומה חיצונית שנועדה להגן מפני תגבורות גאליות שניסו להסיר את המצור מבחוץ. מאות אלפי גאלים (ע"פ קיסר) באו לעזרת מנהיגם, אך הרומאים הצליחו לעמוד בפניהם. בתחילת אוקטובר 52 לפנה"ס, לאחר תבוסת כח חילוץ של כ-60,000 גאלים בפיקוד בן דודו של ורקינגטוריקס, ועקב רעב ומורל נמוך בעיר אלסיה, נכנע ורקינגטוריקס. על פי המסופר, הוא הגיע רכוב על סוסו ולבוש בשריון המפואר ביותר שלו. לאחר שחג סביב המחנה הרומאי התקרב אל קיסר, הניח את נשקו לרגליו ואמר לו: "הנה אני, אדם חזק אשר הובס על ידי אדם חזק יותר". תבוסת הגאלים וכניעת מנהיגם הביאה לקיצו של המרד שלהם.
ורקינגטוריקס הוצג לראווה בטריומף של קיסר בשנת 46 לפנה"ס. לאחר שש שנים בכלא הרומאי הוצא להורג, ככל הנראה בחניקה.

מורשתו

ורקינגטוריקס נחשב כאב-טיפוס של הלוחם הגאלי עז הרוח הנלחם על עצמאותו נגד הרומאים ובתור שכזה נתפס כגיבור לאומי בקרב צרפתים רבים. פסלים המנציחים את ורקינגטוריקס מצויים בקלרמון פראן (בקרבת האתר המשוער של גרגוביה) ובאתר המשוער של קרב אלסיה (ראו תמונה). זה האחרון הוקם בשנת 1865/6 ביוזמת נפוליאון השלישי. בנוסף דמותו של ורקינגטוריקס מופיעה במספר ספרים, סרטים ומשחקי מחשב העוסקים בתקופתו. ניתן לציין את סדרת הקומיקס אסטריקס, סדרת הטלוויזיה רומא, משחק המחשב Age of Empires והסרט הצרפתי Vercingétorix : La légende du druide roi משנת 2001 המתאר את חייו של ורקינגטוריקס.
חוליו קרוס

קריירה

קרוס התחיל את הקריירה בקבוצת באנפילד ב-1993. לאחר שנה בלבד בקבוצה הבוגרת, ניסה קרוס את מזלו באברטון האנגלית ללא הצלחה ושב לבאנפילד. הוא שיחק שנתיים נוספות בטרם עבר לריבר פלייט. קרוס שיחק בסך הכול 29 משחקים במדי ריבר בהם כבש 17 שערים ועבר לשחק בפיינורד ההולנדית ב-1997. הוא זכה עם הקבוצה באליפות הולנד ובסופר קאפ ההולנדי בשנת 1999. בשלוש השנים בהולנד כבש קרוס 44 שערים ב-86 משחקים.
בשנת 2000 עבר קרוס לבולוניה האיטלקית, בשורותיה שיחק במשך שלוש שנים וכבש 27 שערים ב-88 משחקים. בשנת 2003 עבר לאינטר והצטרף לחבריו הארגנטינאיים הרבים בקבוצה. למרות מעמדו בקבוצה כמחליף, הפך קרוס לאחד החלוצים הבולטים של הקבוצה כשכבש 44 שערים ב-101 משחקים. עונת השיא שלו הייתה ב-2005/2006, בה כבש 15 שערים.
במדי אינטר זכה קרוס בארבע אליפויות רצופות מ-2006 ועד 2009, בשני גביעים ובשני סופר קאפ בשנים 2005 ו-2006. בקיץ 2009 חתם בלאציו.
עם תום עונת 2009/2010 סיים קרוס את דרכו בלאציו בשל פציעה, והודיע על פרישה מכדורגל ב-7 בספטמבר 2010, לאחר שדחה הצעות מנאפולי ומגרוסטו.

נבחרת ארגנטינה

קרוס היה בסגל נבחרת ארגנטינה למונדיאל 2006 שנערך בגרמניה. הוא נכנס כמחליף במשחק רבע הגמר מול גרמניה וכבש את השער הראשון בשלב בעיטות ההכרעה, בסיומן הודחה ארגנטינה. למרות הצלחותיו במדי אינטר, קרוס לא זכה לקרדיט רב ממאמני הנבחרת.
דז'ו פולדס

ביוגרפיה

פולדס נולד במישקולץ שבהונגריה.
באולימפיאדת לונדון (1908) זכה פולדס במדליית זהב, בתחרות בחרב קבוצתי. הונגריה ניצחה את גרמניה 0-9, את איטליה 5-11 ואת בוהמיה 7-9. במדליית כסף זכתה איטליה ובמדליית ארד זכתה בוהמיה. לזכייה בתחרות הקבוצתית היו שותפים שלושה סייפים יהודים נוספים: אוסקר גרדה, ינה פוקס, ולאיוש ורקנר. נוסף לכך, הוא סיים במקום עשירי בתחרות בחרב אישי והשתתף בתחרות בדקר אישי.
באולימפיאדת סטוקהולם (1912) זכה פולדס במדליית זהב, בתחרות בחרב קבוצתי פעם שנייה ברציפות, לפני אוסטריה והולנד. לזכייה בתחרות הקבוצתית היו שותפים פעם נוספת שלושת הסייפים היהודים גרדה, פוקס, וורקנר ולזכייה במדליית כסף עבור אוסטריה היו שותפים שני סייפים יהודים: אוטו הרשמן ואלברט בוגן. נוסף לכך, הוא סיים במקום שמיני בתחרות חרב אישי ובמקום 22 בתחרות רומח אישי.
לאחר המשחקים האולימפיים היגר פולדס בשנת 1912 לארצות הברית. הוא הקים מרפאה בבית חולים, לעניים בקליבלנד, אוהיו.
בשנת 1950 נפטר פולדס בקליבלנד.